વડનગર: વડનગરના શેખપુર ગામના મધ્યાહન ભોજન કેન્દ્રના સંચાલક મહેશ ચૌહાણે શાળાના ત્રણ શિક્ષકોના ત્રાસથી મંગળવારે સાંજે વડનગરના એક કૂવામાં પડી આપઘાત કરી લીધો હતો. મૃતકે લખેલી સ્યૂસાઇડ નોટમાં ત્રણ શિક્ષકો ચા-નાસ્તાનો ખર્ચ માગી છાત્રોની ઓછી સંખ્યા દર્શાવી માનસિક હેરાન કરતા હોઈ અને ઓછા પગારમાં ઘર ચલાવવું મુશ્કેલ હોઈ આત્મહત્યાનો નિર્ણય લેવો પડ્યો હોવાનું જણાવ્યું છે. મૃતકની પત્નીએ વડનગર પોલીસ સ્ટેશનમાં ત્રણ શિક્ષકો સામે આપઘાત માટે દુષ્પ્રેરણ અંગેની ફરિયાદ નોંધાવતાં પોલીસે ગુનો નોંધી તપાસ હાથ ધરી છે. પરિવારજનોએ ન્યાય નહીં મળે ત્યાં સુધી લાશ સ્વીકારવાનો ઈન્કાર કરી દેતાં પ્રાંત સહિતના અધિકારી ઘટના સ્થળે દોડી આવ્યા હતા.